सुप्रीम कोर्ट ने EWS आरक्षण के खिलाफ लगी याचिकाएं खारिज कीं, जारी रहेगा कोटा
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar  न्यू मैक्सिको में मास शूटिंग में 3 लोग मारे गए, 9 घायल; पुलिस की जवाबी फायरिंग में हमलावर ढेर - पाकिस्तान के कोहाट में कोयले की खदान को लेकर भिड़े दो जनजाति समूह, 16 की मौत
शैक्षणिक संस्थानों और सरकारी नौकरियों में आर्थिक रूप से कमजोर वर्गों (EWS) के लिए 2019 में शुरू किया गया 10 प्रतिशत आरक्षण बरकरार रहेगा। सुप्रीम कोर्ट ने मंगलवार को अपने फैसले की समीक्षा की मांग वाली याचिकाओं को खारिज कर दिया है। इसमें एससी/एसटी/ओबीसी श्रेणियों के गरीबों को शामिल नहीं किया गया है। CJI डीवाई चंद्रचूड़ की अध्यक्षता वाली पांच-न्यायाधीशों की पीठ ने कहा कि फैसले पर फिर से विचार करने का कोई आधार नहीं है। कोर्ट ने याचिकाओं को खुली अदालत में सुनवाई के लिए सूचीबद्ध करने की याचिका को भी खारिज कर दिया।​​​​​​​
आज की अन्य प्रमुख खबरें...
भारत-चीन के बीच LAC से जुड़े मुद्दों को लेकर बातचीत, मेजर जनरल लेवल के अफसर शामिल हुए
भारत-चीन के बीच पिछले करीब 4 साल से चल रहे गतिरोध के बीच मंगलवार को मेजर जनरल लेवल की बातचीत हुई। ये बातचीत लद्दाख के दौलत बेग ओल्डी सेक्टर में हुई। बातचीत लाइन ऑफ एक्चुअल कंट्रोल (LAC) को लेकर चल रहे मुद्दों को लेकर हुई है। कुछ हफ्ते पहले दोनों देशों में 18वें राउंड की कमांडर लेवल की बैठक पूर्वी लद्दाख सेक्टर में हुई थी।​​​​​​​
PM मोदी 19-24 मई तक जापान, पापुआ न्यू गिनी और ऑस्ट्रेलिया के दौरे पर रहेंगे, G7 और क्वाड समिट में हिस्सा लेंगे
प्रधानमंत्री नरेंद्र मोदी 19 से 24 मई तक जापान, पापुआ न्यू गिनी और ऑस्ट्रेलिया के दौरे पर रहेंगे। इस दौरान वे जापान में G7 शिखर सम्मेलन और ऑस्ट्रेलिया में क्वाड समिट में भाग लेंगे। बता दें कि पीएम मोदी को जापान के प्रधानमंत्री फुमियो किशिदा के निमंत्रण पर वहां जा रहे हैं।
वायुसेना का परिवहन विमान सी -17 ग्लोबमास्टर लेह एयरपोर्ट पर फंसा, सभी उड़ानें रद्द
भारतीय वायुसेना का एक परिवहन विमान सी -17 ग्लोबमास्टर मंगलवार को लद्दाख के लेह एयरपोर्ट पर फंस गया। अधिकारियों के अनुसार सर्विसेस इश्यू के चलते विमान फंसा है। इसके चलते लेह हवाईअड्डे से आने-जाने वाली सभी उड़ानें आज रद्द कर दी गईं।
गडकरी को जान से मारने की धमकी, दिल्ली स्थित आवास पर आया फोल कॉल
केंद्रीय मंत्री नितिन गडकरी को सोमवार शाम उनके दिल्ली स्थित आवास पर फोन कॉल के जरिए जान से मारने की धमकी मिली। मंत्री के ऑफिस ने दिल्ली पुलिस को इस बारे में सूचित किया। पुलिस मामले की जांच कर रही है। इसके पहले उन्हें नागपुर में भी फोन कर जान से मारने की धमकी दी गई थी।
यूपी के फतेहपुर में तेज रफ्तार टैंकर ने ऑटो को टक्कर मारी, 8 लोगों की मौत
यूपी के फतेहपुर जिले के जहानाबाद में मंगलवार को तेज रफ्तार टैंकर ने ऑटो को टक्कर मारी दी। हादसे में 8 लोगों की मौत हो गई। जबकि 2 लोग गंभीर घायल हैं। घटना के बाद टैंकर चालक मौके से फरार हो गया। फिलहाल मौके पर बड़ी संख्या में लोग मौजूद हैं। टक्कर इतनी तेज थी कि ऑटो सवार लोग छिटक कर सड़क पर गिर गए। अभी मरने वालों की शिनाख्त नहीं हुई है। पुलिस ने घायलों को पास के अस्पताल में भर्ती कराया है। पढ़ें पूरी खबर...
केरल में देरी से आएगा दक्षिण-पश्चिम मानसून, चार जून तक आने की संभावना
केरल में दक्षिण-पश्चिम मानसून इस साल देरी से आएगा। भारतीय मौसम विज्ञान केंद्र ने बताया कि मानसून के 4 जून कर केरल पहुंचने की संभावना है। मानसून आम तौर पर 1 जून को केरल में दस्तक देता है।
दक्षिणी राज्य में मानसून पिछले साल 29 मई को, 2021 में तीन जून और 2020 में एक जून को केरल पहुंचा था।
दिल्ली मेट्रो के कर्मचारी ने बेटी-पत्नी की हत्या की, बेटे को घायल किया, फिर कर ली खुदकुशी
दिल्ली मेट्रो के कर्मचारी सुशील ने अपनी पत्नी और 6 साल की बेटी की हत्या कर दी और बेटे पर चाकू से हमला किया। बेटा बच गया और उसे हॉस्पिटल में भर्ती कराया गया है। हत्या करने के बाद उसने खुद भी पंखे से लटककर खुदकुशी कर ली। पुलिस जांच में पता चला है कि इस शख्स ने कंप्यूटर पर how to hang भी सर्च किया था।
पश्चिम बंगाल के पूर्व मेदिनीपुर में पटाखा बनाने की फैक्ट्री में धमाका, तीन लोगों की मौत
पश्चिम बंगाल के पूर्व मेदिनीपुर में पटाखा बनाने की फैक्ट्री में धमाके में तीन लोगों की मौत हो गई और चार अन्य घायल हो गए। एगरा ब्लॉक के सहारा ग्राम पंचायत क्षेत्र के खादीकुल गांव में पटाखा बनाने की फैक्ट्री में यह धमाका हुआ तब हुआ जब वहां कुछ लोग काम कर रहे थे। घायलों को स्थानीय अस्पताल में भर्ती कराया गया है।
पूरे ज्ञानवापी परिसर की ASI-सर्वे की मांग वाली याचिका मंजूर, मुस्लिम पक्ष को 19 मई तक आपत्ति दाखिल करने का समय
पूरे ज्ञानवापी परिसर की ASI-सर्वे की मांग वाली हिंदू पक्ष की याचिका वाराणसी कोर्ट ने मंजूर कर ली है। इस पर अगली सुनवाई 22 मई को होगी। मुस्लिम पक्ष को 19 मई तक आपत्ति दाखिल करने का समय दिया है। मंगलवार सुबह 11 बजे वाराणसी कोर्ट में यह याचिका चारों वादिनी महिलाओं, महंत शिव प्रसाद पांडेय और राम प्रसाद सिंह की ओर से दाखिल की गई थी। पढ़ें पूरी खबर...
दिल्ली मेट्रो में पुलिस और डीएमआरसी के सुरक्षाकर्मी गश्त करेंगे, वायरल वीडियो विवाद के बाद फैसला
दिल्ली मेट्रो के कोचों में अब पुलिस और डीएमआरसी के वर्दीधारी सुरक्षाकर्मी गश्त करेंगे। मेट्रो में सवारियों के वीडियो वायरल होने के बाद दिल्ली मेट्रो रेल निगम ने यह फैसला किया है। सोशल मीडिया पर सामने आए नवीनतम वीडियो में मेट्रो कोच के फर्श पर बैठे एक जोड़े को कथित तौर पर किस करते हुए दिखाया गया है।
डीएमआरसी ने यात्रियों से अपील की है कि ऐसी अश्लील गतिविधियों में शामिल होने से बचें। सूत्रों ने कहा कि डीएमआरसी ने हाल ही में दिल्ली पुलिस को लिखा था कि इस तरह की घटनाओं पर अंकुश लगाने के लिए स्टेशनों और मेट्रो कोचों के अंदर गश्त बढ़ाई जाए।
राहुल गांधी के खिलाफ मानहानि मामले में झारखंड हाईकोर्ट ने फैसला सुरक्षित रखा
कांग्रेस नेता राहुल गांधी के खिलाफ मानहानि के मामले में झारखंड हाईकोर्ट ने फैसला सुरक्षित रख लिया है। मंगलवार को जस्टिस अंबुजनाथ की कोर्ट में बहस पूरी हुई। अदालत ने दोनों पक्षों को कल तक दलीलों का सारांश दाखिल करने का भी निर्देश दिया है।
राहुल गांधी पर यह मामला 2018 में दर्ज किया गया था। जब चाईबासा में कांग्रेस पार्टी की एक सभा में राहुल गांधी ने अमित शाह के खिलाफ कथित रूप से आपत्तिजनक टिप्पणी की थी। जिसके बाद एक स्थानीय भाजपा नेता द्वारा मानहानि का केस दायर किया गया था।
त्र्यंबकेश्वर मंदिर में चादर चढ़ाने की कोशिश करने वालों के खिलाफ FIR दर्ज
नासिक के त्र्यंबकेश्वर मंदिर में चादर चढ़ाने की कोशिश करने वालों के खिलाफ पुलिस ने FIR दर्ज कर ली है। महाराष्ट्र के डिप्टी CM देवेंद्र फडणवीस ने मंगलवार को इस पूरे मामले में जांच के लिए एक SIT गठित करने का आदेश दिया। घटना का वीडियो सोशल मीडिया पर वायरल हो गया था। त्र्यंबकेश्वर मंदिर के सुरक्षा गार्डों ने समूह को मंदिर में एंट्री करने से रोक दिया था। घटना के बाद मंदिर ट्रस्ट ने पुलिस में शिकायत की थी। पढ़ें पूरी खबर...
राहुल गांधी 31 मई को 10 दिन के लिए जाएंगे अमेरिका 
कांग्रेस नेता राहुल गांधी 31 मई को 10 दिन के लिए अमेरिका जाएंगे। चार जून को वह पांच हजार NRI को मैडिसन स्क्वॉयर गार्डन में संबोधित करेंगे। इसके अलावा वह वाशिंगटन और कैलिफोर्निया में एक पैनल डिस्कशन का हिस्सा बनेंगे। राहुल स्टैनफोर्ड यूनिवर्सिटी में स्पीच भी देंगे।
हिमाचल के सिरमौर में खाई में कार गिरने से 4 की मौत
हिमाचल प्रदेश के सिरमौर जिले में मंगलवार सुबह एक कार खाई में गिर गई। जिसमें चार लोगों की मौत हो गई है। DSP मुकेश कुमार ने बताया से हादसा सिरमौर जिले के राजगढ़ लाना चेता मार्ग में पाबोर के पास हुआ। मृतकों की पहचान कमल राज (40), जीवन सिंह (63), उनकी पत्नी सुमा देवी (54) और रेखा (25) के रूप में हुई है।
पुष्पा-RRR जैसी फिल्म बनाने वाले लाइका प्रोडक्शन कंपनी के चेन्नई दफ्तर पर ED का छापा
पुष्पा, RRR और पोन्नियिन सेल्विन जैसी फिल्मों को प्रोड्यूस करने वाली लाइका प्रोडक्शन कंपनी के चेन्नई दफ्तर में ED छापेमारी कर रही है। पुलिस ने बताया कि शहर में कंपनी के कई और ठिकानों पर रेड जारी है। छापेमारी क्यों की जा रही है, इसे लेकर ED ने कोई जवाब नहीं दिया है। लाइका प्रोडक्शन की तरफ से भी इस मामले को लेकर बयान जारी नहीं हुआ है।
लैंड फॉर जॉब स्कैम, RJD सुप्रीमो लालू यादव के करीबियों के यहां CBI का छापा; बिहार-दिल्ली गुरुग्राम में सर्चिंग जारी
लैंड फॉर जॉब स्कैम में मंगलवार को CBI ने RJD सुप्रीमो लालू यादव के करीबियों के यहां छापा मारा। छापेमारी बिहार, दिल्ली और हरियाणा के गुरुग्राम में चल रही है। जांच एजेंसी ने बिहार के पटना और आरा में राजद विधायक किरण देवी और पूर्व राजद विधायक अरुण यादव से जुड़े 9 ठिकानों पर छापेमारी की। इसके अलावा नोएडा, दिल्ली और गुरुग्राम में प्रेम चंद गुप्ता के ठिकानों पर सर्चिंग की जा रही है। पूरी खबर पढ़ें...
अर्जुन तेंदुलकर को कुत्ते ने काटा, इकाना स्टेडियम में प्रैक्टिस सेशन में बॉलिंग नहीं कर पाए
क्रिकेटर सचिन तेंदुलकर के बेटे अर्जुन तेंदुलकर को लखनऊ में कुत्ते ने काट लिया है। बताया जा रहा है कि अर्जुन इसकी वजह से 15 मई को इकाना स्टेडियम में प्रैक्टिस सेशन में बॉलिंग नहीं कर पाए। लखनऊ सुपर सुपरजाइंट्स ने सोमवार रात 8 बजे अर्जुन का एक वीडियो ट्वीट करके यह जानकारी दी। वीडियो में अर्जुन खुद बता रहे हैं कि एक दिन पहले उनके हाथ में एक कुत्ते ने काट लिया है। पढ़ें पूरी खबर...
दिल्ली के अमृता स्कूल में बम की सूचना, मेल पर मिली धमकी, बम स्क्वॉड पहुंचा
साउथ दिल्ली के अमृता स्कूल में बम डिस्पोजल स्क्वॉड पहुंचा है। किसी ने मेल के जरिए स्कूल में बम रखने की धमकी दी। जिसके बाद मैनेजमेंट ने पुलिस को सूचना दी और स्कूल में बम स्क्वॉड तलाशी कर रहा है। दो महीने में दिल्ली के स्कूलों में बम रखने की धमकी का यह तीसरा मामला है।
25 अप्रैल को दिल्ली-मथुरा रोड पर स्थित DPS स्कूल में बम रखने की धमकी मिली थी। यह धमकी स्कूल के ईमेल पर आई थी। जांच में बम कहीं नहीं मिला था। इसके बाद 12 अप्रैल को सादिक नगर के इंडियन पब्लिक स्कूल को ईमेल के जरिए बम से उड़ाने की धमकी मिली थी। जिसके बाद स्कूल को खाली करा दिया गया था। पढ़ें पूरी खबर...
न्यूजीलैंड की राजधानी में चार मंजिला होस्टल में लगी आग, 10 लोगों की मौत
न्यूजीलैंड की राजधानी वेलिंगटन में सोमवार-मंगलवार की दरम्यानी रात एक चार मंजिला होस्टल में आग लग गई। इसमें 10 लोगों की मौत हो गई, जबकि करीब 20 लोग लापता हैं। होस्टल का नाम लोफर्स लॉज होस्टल है, जिसमें 92 कमरे हैं। दमकल विभाग के करीब 20 फायर ट्रकों ने सुबह 4 बजे आग पर काबू पाया।
फायर फाइटर्स ने होस्टल की छत की उतरकर पांच लोगों को रेस्क्यू किया, लेकिन बाकी लोगों तक नहीं पहुंच पाए। अब तक कुल 52 लोग बिल्डिंग से बाहर आ पाए हैं। आग लगने के कारण का अभी तक पता नहीं चला है, लेकिन लोकल मीडिया का कहना है कि आंशका है किसी ने आग जानबूझकर लगाई हो।
पश्चिम बंगाल में तेज आंधी आई, पेड़ गिरे, 9 लोगों की मौत हुई
साइक्लोन मोका का पश्चिम बंगाल में असर देखने को मिला। सोमवार रात कोलकाता और साउथ बंगाल के कुछ जिलों में तेज आंधी आई। जिसमें 9 लोगों की जान चली गई है। कोलकाता में 25 पेड़ भी उखड़ गए। आंधी के चलते कोलकाता में 12 फ्लाइट देरी से चली वहीं 6 का रास्ता बदल दिया गया।
न्यू मैक्सिको में मास शूटिंग में 3 लोग मारे गए, 9 घायल; पुलिस की जवाबी फायरिंग में हमलावर ढेर
न्यू मैक्सिको के फार्मिंगटन में 18 साल के हमलावर ने लोगों पर अंधाधुंध गोलीबारी कर दी। हमले में तीन लोगों की मौत हो गई, जबकि 9 लोग घायल हैं। इनमें दो पुलिस वाले भी शामिल हैं। पुलिस की जवाबी फायरिंग में हमलावर भी मारा गया। पढ़ें पूरी खबर...
पाकिस्तान के कोहाट में कोयले की खदान को लेकर भिड़े दो जनजातीय समूह, 16 की मौत
पाकिस्तान के कोहाट में दो जनजातियों के बीच हिंसक टकराव में 16 लोगों की मौत हो गई। दोनों समूहों में कोयले की खदान को लेकर विवाद हुआ था, जो हिंसा में बदल गया। इसमें 14 लोगों की मौके पर ही मौत हो गई, जबकि दो लोगों ने अस्पताल में इलाज के दौरान दम तौड़ दिया। दोनों समूहों के लोगों के ख्खिलाफ दारा आदमखेल पुलिस स्टेशन में FIR दर्ज की गई है।
पाकिस्तान की जेल से रिहा हुए 198 मछुआरे गुजरात पहुंचे
पाकिस्तान की जेल से रिहा किए गए 198 मछुआरे गुजरात के वडोदरा रेलवे स्टेशन पर पहुंचे। पाकिस्तान ने इन्हें गुरुवार को जेल से रिहा किया था। रिहा किए गए मछुआरों का गुजरात के कृषि मंत्री राघवजी पटेल ने स्वागत किया। घर लौटकर आए मछुआरों ने बताया कि उन्हें 2018 में जेल हुई थी। आज ऐसा लगता है कि उन्हें एक नया जीवन मिला गया। मछुआरे वाघा सीमा से भारत आए और फिर उन्हें ट्रेन से गुजरात लाया गया।
पाकिस्तान में पूर्व मंत्री शेख रशीद अहमद के घर पर पुलिस का छापा, कोई गिरफ्तारी नहीं
पुलिस और कमांडो की कई टीमों ने सोमवार को लाल हवेली स्थित अवामी मुस्लिम लीग (AML) के चीफ और पूर्व इंटीरियर मिनिस्टर शेख रशीद अहमद के घर और पार्टी मुख्यालय पर छापा मारा। हालांकि, इस छापेमारी में पूर्व मंत्री की गिरफ्तारी नहीं हो सकी।
ARY न्यूज की रिपोर्ट के मुताबिक, पुलिस टीम पूर्व मंत्री के घर पर नहीं मिलने को लेकर नौकरों से उनके और शेख रशीद शफीक के ठिकाने के बारे में पूछती रही। इसके बाद टीमों ने सर्राफा बाजार में रशीद के पैतृक घर पर भी छापा मारा।
छापेमारी पर पूर्व मंत्री शेख रशीद ने रिएक्ट करते हुए कहा कि उन्हें और उनके भतीजे को सरकार निशाना बना रही है। वे किसी भी तरह की हिंसा में शामिल नहीं थे। शेख रशीद पाकिस्तान तहरीक-ए-इंसाफ (PTI) के सहयोगी और इमरान खान के करीबी हैं।
दिल्ली के चिड़ियाघर में 18 साल बाद जन्मे बाघ के शावक
पिछले 18 साल में पहली बार बंगाल टाइगर ने दिल्ली के चिड़ियाघर में शावकों को जन्म दिया है। सद्धि नाम की इस बाघिन ने 4 मई को 5 शावकों को जन्म दिया। इसमें दो जिंदा व तीन मरे हुए शावक पैदा हुए थे।
चिड़ियाघर के स्टाफ ने बताया कि मां और दो जिंदा शावक स्वस्थ हैं। इनकी CCTV से निगरानी की जा रही है। यहां 4 एडल्ट बंगाल टाइगर हैं, जिनका नाम करण, सिद्धि, अदिति और बरखा है। सिद्धि और अदिति जंगली मूल की हैं और इन्हें नागपुर के गोरेवाड़ा से लाया गया था।
हरियाणा में एक करोड़ 10 लाख की रिश्वत लेने के आरोप में IAS गिरफ्तार
हरियाणा भवन में रेजिडेंट कमिश्नर के पद पर तैनात IAS धर्मेंद्र सिंह को फरीदाबाद पुलिस ने रिश्वत लेने के मामले में गिरफ्तार कर लिया है। उनकी गिरफ्तारी गुड़गांव से हुई है। उन पर सोनीपत में निगम कमिश्नर रहते हुए 52 करोड़ की एक बिल्डिंग का एनहांसमेंट करके 87 करोड रुपए करने का आरोप है।
उन पर दिल्ली के ठेकेदार ललित मित्तल को कांट्रैक्ट देने का आश्वासन देने और दलालों के माध्यम से एक करोड़ 10 लाख रुपए की रिश्वत लेने का भी आरोप लगाया गया है । इस मामले में ललित मित्तल ने NIT थाने में साल 2022 में केस दर्ज कराया था । उनका आरोप है कि उन्हें रिश्वत देने के बाद भी ठेका नहीं मिला।
FTII पुणे के स्टूडेंट्स ने अनिश्चितकालीन भूख हड़ताल की शुरू 
फिल्म एंड टेलीविजन इंस्टीट्यूट ऑफ इंडिया (FTII) पुणे में 2020 बैच के स्टूडेंट्स ने सोमवार से अनिश्चितकालीन भूख हड़ताल शुरू कर दी है। यह हड़ताल 2020 बैच से एक स्टूडेंट को हटाने को लेकर की जा रही है।
स्टूडेंट्स का दावा है कि 10 अप्रैल को बिना किसी पूर्व सूचना के संस्थान से 5 छात्रों को निष्कासित कर दिया गया था। स्टूडेंट्स की मांग है कि जब तक सभी 5 छात्रों को दोबारा एंट्री नहीं दी जाएगी तब तक बैच के सभी स्टूडेंट्स हड़ताल करेंगे।
सुरक्षाबलों ने LOC पर महिला को मार गिराया, POK से भारत में घुस रही थी
जम्मू-कश्मीर के बारामूला में सुरक्षाबलों ने एक अज्ञात महिला को मार गिराया है। महिला LOC पार करने के बाद पाकिस्तान के कब्जे वाले कश्मीर से भारत में घुसपैठ करने की कोशिश कर रही थी।